คลื่นไอซีที
ยังไม่จบเรื่องสำหรับแท็บเล็ต ป.1 ที่ล่าสุดเตรียมขยายไปถึง ม.1 ตามบัญชาการของนายห้างดูไบ
1 มี.ค. 2555

โดย...น้องสวย
ยังไม่จบเรื่องสำหรับแท็บเล็ต ป.1 ที่ล่าสุดเตรียมขยายไปถึง ม.1 ตามบัญชาการของนายห้างดูไบ ดังนั้นจึงต้องจัดซื้อเพิ่มอีก 8 แสนเครื่อง รวม 1.6 ล้านเครื่อง ต้องการงบอีกเท่าไหร่เบิกได้ไม่อั้นอีกต่างหาก
...งานนี้ น.อ.อนุดิษฐ์ นาครทรรพ ถูกโยนจากกระทรวงศึกษาธิการ ให้ทำหน้าที่ลงคอนเทนต์ 8 วิชาหลักไปด้วย หลังจากที่ก่อนหน้านี้ไอซีทีบอกว่าจะไม่ยุ่งเรื่องคอนเทนต์แต่อย่างใด
...ช่วงนี้ไม่รู้ผู้ใช้ดีแทคสบายใจมากขึ้นหรือยัง เพราะ ชัยยศ จิรบวรกุลที่ดูแลด้านลูกค้า การันตีว่ายังเดินหน้าลงทุนด้านโครงข่ายอย่างต่อเนื่อง ซึ่งการลงทุนครั้งนี้ทำให้ดีแทคมีโครงข่ายที่ทันสมัยที่สุด เพื่อเตรียมพร้อมสู่การใช้งานดาตาที่จะทะยานเพิ่มขึ้นอีกเยอะในปีนี้
...เท่านั้นยังไม่พอ ยังไปจับมือกับบริษัท สามารถ มัลติมีเดีย และกองบังคับการตำรวจจราจร เปิดแอพพลิเคชันบนสมาร์ตโฟน Traffic Police by dtac เพื่อให้ข้อมูลข่าวสารเรื่องการจราจร รวมถึงการดูสภาพการจราจรต่างๆ แบบเรียลไทม์ รับโครงข่ายที่รวดเร็วทันใจอีกด้วย
...เช่นเดียวกับพี่ใหญ่เอไอเอส ที่ประกาศลงทุน 8,000 ล้านบาท เพิ่ม Capacity ของโครงข่ายเต็มแมกซ์ รองรับการใช้งานนันวอยซ์ ที่จะขยับรายได้ให้เพิ่มขึ้นเป็นเกือบ 30% ของรายได้รวม หวังว่าหลังจากนี้ไปเน็ตเวิร์กทุกค่ายจะดีวันดีคืนก็แล้วกัน 
...เข้ามานั่งบริหารได้ไม่ทันไร ทั้งบอร์ดทีโอที และ กสท โทรคมนาคม ก็ควงกันไปดูเทคโนโลยีล้ำๆ ไกลถึงบาร์เซโลนา ประเทศสเปน ไม่รู้ว่ากลับมา ทั้ง พันธ์เทพ จำรัสโรมรัน และ ดุษฎี สินเจิมสิริ จะพลิกโฉมให้กับองค์กรของตัวเองได้มากน้อยแค่ไหน
...ประกาศเสียงดังฟังชัดว่า ไตรมาส 3 ปีนี้จะได้เห็นการประมูลไลเซนส์ 3จี คลื่น 2.1 กิกะเฮิรตซ์ แต่ดูจากอุปสรรคต่างๆ ที่รออยู่ข้างหน้า โดยเฉพาะคดีการฟ้องร้องกระบวนการสรรหา กสทช. ที่ไม่ชอบด้วยกฎหมาย และมือมืดที่มองไม่เห็นคอยหน่วงไว้อยู่ ไม่รู้ว่า พ.อ.เศรษฐพงศ์ มะลิสุวรรณ รวมถึง กสทช.อีก 10 ท่าน ยังจะมั่นใจเกินร้อยอยู่อีกหรือเปล่า
...เพื่อไม่ให้ลูกค้าต้องสะดุดกับการใช้บริการ ซีเอส ล็อกซอินโฟ ควักงบเพิ่ม 45 ล้านบาท ขยายพื้นที่ให้บริการ Internet Data Center อีก 400 ตร.ม. พร้อมติดตั้งระบบที่ได้มาตรฐานสากลใหม่ทั้งหมด การันตีความเสถียรของระบบ เน้นอุปกรณ์สำรองพร้อมทำงานแทนเมื่อมีส่วนใดส่วนหนึ่งขัดข้อง ขอให้ลูกค้าสบายใจได้
...ปิดท้ายด้วยการรอคอยที่สิ้นสุดลงเมื่อ แอปเปิล อิงค์ ร่อนจดหมายเชิญสื่อทั่วโลกเข้าร่วมงานวันที่ 7 มี.ค.นี้ ที่ทุกความเห็นฟันธงว่าเปิดตัวไอแพด 3 แน่นอน แล้วมารอลุ้นไปพร้อมกันสัปดาห์หน้านะ m